Hu ktieb il-kmandamenti ta' Alla, hu l-Liġi li tibqa' għal dejjem; kull min iħarsu jgħix, dawk li jħalluh imutu. Erġa' lura, Ġakobb, u ilqa' l-għerf, imxi lejn id-dija ta' dawlu; titlaqx il-glorja tiegħek lil ħaddieħor, lanqas ġieħek lil ġens barrani. Hienja aħna, Iżrael, għax dak li jogħġob 'l Alla kien mgħarraf lilna. Agħmel il-qalb, Iżrael Agħmel il-qalb, poplu tiegħi, int, it-tifkira ta' Iżrael! Kontu mibjugħa lill-ġnus, iżda mhux biex tiġu fix-xejn; kontu mogħtija f'idejn l-għedewwa, għax kebbistu l-korla ta' Alla. Xgħeltu l-għadab ta' min sawwarkom, għax offrejtu s-sagrifiċċju lill-allat, u mhux lil Alla. Insejtu lil Alla ta' dejjem, lil dak li għajjixkom. Imlejtu bl-imrar lil Ġerusalemm, lil dik li rabbietkom. Għax hi rat il-korla ta' Alla nieżel fuqkom, u qalet: "Isimgħu ġirien Sijon: Alla bagħat niket kbir fuqi, għax ġarrabt jasar uliedi, subien u bniet, il-jasar li fih bagħathom Alla ta' dejjem. Jekk it-trobbija tagħhom ferrħitni, it-tlugħ tagħhom bikkieni u qasamli qalbi. Ħadd m'għadu jifraħ bija, armla li baqgħet weħidha; kelli ħafna u telquni, għax uliedi dinbu, u daru lura mil-Liġi ta' Alla. Il-kmandamenti tiegħu m'għarfuhomx, lanqas ma mxew fi triqat il-preċetti ta' Alla. Lanqas ħadu l-mogħdijiet ta' tagħlim il-ġustizzja tiegħu. Ħa jiġu ġirien Sijon! Ftakru fl-eżilju ta' wliedi, subien u bniet, li ġieb fuqhom Alla ta' dejjem. Għax ġie fuqhom ġens mill-bogħod, ġens kiefer, u b'ilsien barrani, ġens bla qima għax-xjuħ, ġens bla ħasra għat-trabi. Lill-armla ħadulha l-għeżież tagħha, ħallewni waħdi, ċaħħduni minn bnieti. "Imma jien kif nista' ngħinkom? Dak li ġieb fuqkom dan id-deni, hu biss jista' jeħliskom mill-għedewwa. Morru, uliedi, morru, jien nibqa' hawn mitluqa waħdi. Neħħejt minn fuqi lbies is-sliem, u xeddejt l-ixkora tal-penitenza; nibqa' ngħajjat lil Alla ta' dejjem, għomri kollu. Agħmlu l-qalb, uliedi, sejħu lil Alla, u hu jeħliskom mit-tirannija, minn id l-għedewwa tagħkom. Jien stennejt is-salvazzjoni tagħkom mingħand Alla ta' dejjem, u ġieni l-ferħ mingħand il-Qaddis. Minħabba l-ħniena li dalwaqt tilħaqkom mingħand Alla ta' dejjem, is-Salvatur tagħkom. Jien bgħattkom, imnikkta u mbikkija, imma Alla jreġġagħkom għal għandi, bil-hena u l-ferħ għal dejjem. Bħalma issa ġirien Sijon raw l-eżilju, hekk għad jaraw dalwaqt is-salvazzjoni mingħand Alla tagħkom, li se tiġikom b'sebħ kbir, u bid-dija ta' Alla ta' dejjem. Uliedi, stabru bil-korla ta' Alla, li laħqitkom. Ħaqarkom l-għadu, imma dalwaqt taraw il-qerda tiegħu, u minn fuq għonqu għad tgħaddi . Uliedi mħejma kellhom jgħaddu minn toroq imħarbta; ħaduhom bħal merħla maħtufa mill-għadu. Agħmlu l-qalb, uliedi, sejħu lil Alla; dak li ġarrabkom għad jiftakar fikom. Bħalma fittixtu titbiegħdu minn Alla hekk issa duru lejh u fittxuh b'ħerqa għaxar darbiet aqwa. Għax dak li bagħat fuqkom dan l-hemm kollu, hekk għad isalvakom, u jimliekom b'ferħ dejjiemi." Agħmel il-qalb Ġerusalemm, min tak ismek għad ifarrġek. Imsejkna dawk li għamlulek id-deni, u ferħu b'waqegħtek. Imsejkna l-ibliet li ijassru lil uliedek; imsejkna l-belt li ħadet lil uliedek. Għax bħalma ferħet b'waqegħtek u tgħaxxqet bil-qerda tiegħek, hekk għad titnikket għall-ħerba tagħha. Jien inneħħilha l-ferħ tal-kotra tagħha, u għaxqitha fi swied il-qalb nibdilha. Xita ta' nar għad tinżel fuqha mingħand Alla ta' dejjem, għal ħafna żmien, u jgħammru fiha l-ispirti ħżiena għal żmien twil. Ħares lejn il-Lvant, Ġerusalemm, u ara l-ferħ li ġej għalik mingħand Alla. Arahom ġejjin uliedek, li darba int bgħatt 'il bogħod; ġejjin flimkien miġbura mil-Lvant u mill-Punent, għall-kelma tal-Qaddis, kollhom ferħana bil-glorja ta' Alla.